O declarație a ministerului a descris acțiunea ca fiind una de autoapărare a navei Duilio, care ajută la protejarea rutelor comerciale de atacurile cu drone și rachete ale grupării Houthi din Yemen.
"Drona, cu caracteristici similare celor folosite în atacurile anterioare, se afla la aproximativ 6 km de nava italiană, îndreptându-se spre ea", se arată în declarație.
Ministrul Apărării, Guido Crosetto, a declarat că atacurile Houthi, care au scopul de a arăta solidaritate cu grupul militant palestinian Hamas în războiul împotriva Israelului, fac parte dintr-o strategie de război hibrid împotriva unor țări.
"Atacurile teroriste ale Houthi reprezintă o încălcare gravă a dreptului internațional și un atac la adresa securității traficului maritim", a arătat Crosetto.
În februarie, Uniunea Europeană a lansat o misiune navală în Marea Roșie, denumită Eunavfor Aspides, pentru a proteja transportul maritim din zonă.
(sursa: Mediafax)